અહમદના હાવભાવથી અને બોલના વ્યંગથી ટોળું આખું ખળખળાટ હસી પડ્યું. હમીદા પણ ખખડાત હસી રહી. મર્મ પામી જતાં જમાદારના ક્રોધે માઝા મૂકી. એની સાથે બીજા સિપાહીઓ જોડાયા અને અહમદના શરીર પર લાકડીઓ વરસી પડી. અહમદે થોડીવાર ઊભા રહેવા પ્રયત્ન કર્યો, પરંતુ આખરે જમીન પર ઢળી પડ્યો. એની ખુલ્લી વિશાળ પીઠ ઘાથી છેદાવા લાગી. બે દાંત તૂટી ગયા અને લોહીનું ખાબોચિયું ભરાયું. અહમદે બીજી તરફ મોં ફેરવ્યું ત્યારે હમીદાએ એના સખત રીતે દાંત વચ્ચે બિડાયેલા હોઠ મગરૂરીથી ચમકતી આંખની કીકીઓ જોઈ. ગાળ દેતી હમીદા ધસતી હતી તેને કોઈએ પાછળથી પકડી લીધી. થોડીવારે સિપાહીઓની ગિશ્ત પાછી ચાલી ગઈ ત્યારે દોડીને હમીદાએ અહમદનું મસ્તક પોતાની છાતી સાથે ચાંપી દીધું. એના ચહેરા પર જામેલા લોહીના થર એણે લૂછી નાંખ્યા ત્યારે હસતી આંખે અહમદે પોતાનું મસ્તક હમીદાની વિશાળ ભરાવદાર છાતીમાં ગરમ હૂંફમાં મૂકી દીધું. ટોળાએ એને ઉપાડ્યો અને ખોરડે લાવ્યા. એના ઘા ને શરાબથી ધોયા. આખા શરીરે મૂઢમાર પડ્યો હતો ત્યાં લેપ ચોપડ્યો. રાત આખી અહમદ વેદનાથી કણસતો રહ્યો. એના ખાટલા પર હમીદા અને નીચે કૂતરો જાગતાં બેઠાં હતાં. ગામ આખું રાત સારી આંગણામાં બેઠું હતું. વચ્ચે વચ્ચે બુઢ્ઢો ઇલિયાસ અહમદના મોંમાં દવા રેડી જતો હતો.